EURÓPSKA KOMISIA V Bruseli13. 9. 2022 COM(2022) 412 final SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Zhrnutie súhrnnej správy o fungovaní nariadenia (EÚ) č. 649/2012 o vývoze a dovoze nebezpečných chemikálií {SWD(2022) 218 final}



Použité skratky BPR Nariadenie o biocídnych výrobkoch CLP Nariadenie o klasifikácii, označovaní a balení PVO Poverený vnútroštátny orgán ECHA Európska chemická agentúra ePIC Softvérová aplikácia na vykonávanie nariadenia (EÚ) č. 649/2012 EÚ Európska únia PRO Právoplatné regulačné opatrenie VOP Vnútroštátny orgán presadzovania práva OECD Organizácia pre hospodársku spoluprácu a rozvoj PIC Predbežný súhlas po predchádzajúcom ohlásení PPPR Nariadenie o prípravkoch na ochranu rastlín REACH Nariadenie o registrácii, hodnotení, autorizácii a obmedzovaní chemických látok IRČ Identifikačné referenčné číslo KBÚ Karta bezpečnostných údajov





1.Úvod 1.1.Nariadenie PIC Nariadením (EÚ) č. 649/2012 (ďalej len „nariadenie PIC“) sa vykonáva Rotterdamský dohovor o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode. Cieľom uvedeného nariadenia je uľahčením výmeny informácií o vlastnostiach nebezpečných chemikálií, stanovením rozhodovacieho procesu v rámci Únie o ich dovoze a vývoze a zasielaním rozhodnutí zmluvným stranám dohovoru a ďalším krajinám podporovať spoločnú zodpovednosť a spoluprácu v súvislosti s medzinárodným pohybom nebezpečných chemikálií a chrániť zdravie ľudí a životné prostredie pred možným poškodením. Nariadenie PIC sa vzťahuje na chemikálie, ktoré sú uvedené v prílohe III k Rotterdamskému dohovoru, a na priemyselné chemikálie (na odborné a spotrebiteľské použitie) a pesticídy (vrátane biocídov), ktoré sú právnymi predpismi Únie zakázané alebo prísne obmedzené zo zdravotných alebo z environmentálnych dôvodov. Prekračuje rámec dohovoru, pretože sa vzťahuje na vývoz do všetkých krajín a vyžaduje súhlas dovážajúcej krajiny pre oveľa viac chemikálií, ako je uvedených v dohovore. Okrem toho sa požiadavky na vývoz vzťahujú aj na určité zmesi, ktoré obsahujú chemikálie uvedené v zozname. Podľa nariadenia PIC vývoz podlieha rôznym požiadavkám v závislosti od zaradenia chemikálií do zoznamov v prílohe I: chemikálie uvedené v časti 1 prílohy I podliehajú oznámeniu o vývoze danej dovážajúcej krajine; chemikálie uvedené v častiach 2 a 3 prílohy I podliehajú oznámeniu o vývoze a výslovnému súhlasu dovážajúcej krajiny, ak nepodliehajú postupu PIC v rámci dohovoru a vyvážajú sa do krajiny, ktorá je zmluvnou stranou dohovoru a poskytla kladné rozhodnutie o dovoze. Tieto povinnosti sa vzťahujú aj na zmesi s obsahom látok uvedených v prílohe I k nariadeniu v koncentráciách, pri ktorých je označovanie podľa nariadenia (ES) č. 1272/2008 o klasifikácii, označovaní a balení povinné, a rovnako aj na určité výrobky. Ďalej sa v nariadení PIC ukladajú povinnosti aj Komisii, aby sekretariátu dohovoru oznamovala právoplatné regulačné opatrenia (ďalej len „PRO“) týkajúce sa chemikálií, ktoré sú v Únii zakázané alebo prísne obmedzené v jednej kategórii použitia uvedenej v dohovore (priemyselné chemikálie alebo pesticídy) a ktoré sú uvedené v časti 2 prílohy I k nariadeniu PIC. Tento postup je známy ako oznámenie PRO a je základom zaradenia chemikálií do prílohy III k dohovoru. Pokiaľ ide o chemikálie uvedené v časti 3 prílohy I (zodpovedá prílohe III k dohovoru), Komisia v mene Únie a na základe splnomocnenia v nariadení PIC vydáva rozhodnutie o dovoze, v ktorom sa uvádza, či sa určitá chemikália môže dovážať do Únie a za akých podmienok. Aj toto rozhodnutie sa zasiela sekretariátu dohovoru. 1.2.Podávanie správ Podľa článku 22 nariadenia PIC sa od Komisie vyžaduje, aby každé tri roky podala správu o plnení svojich úloh vyplývajúcich z tohto nariadenia a vypracovala súhrnnú správu o uplatňovaní nariadenia PIC, ktorá obsahuje: ·informácie, ktoré zasielajú členské štáty v zmysle článku 22 ods. 1 o fungovaní postupov stanovených v tomto nariadení vrátane informácií o colných kontrolách, porušeniach ustanovení, sankciách a nápravných opatreniach, ·informácie, ktoré podľa článku 22 ods. 1 zaslala Európska chemická agentúra (ďalej len „ECHA“) o fungovaní postupov stanovených v nariadení PIC. Toto podávanie správ je druhé v rámci nariadenia PIC a vzťahuje sa na obdobie 2017 – 2019. Online dotazník na podávanie správ sa sprístupnil členským štátom 9. júna 2021 a termín na jeho vyplnenie bol stanovený na 27. augusta 2021. Všetky správy boli podané do polovice novembra 2021. Agentúra zverejnila svoju správu o fungovaní nariadenia PIC za obdobie 2017 – 2019 v auguste 2020. Táto správa je zhrnutím súhrnnej správy, ktorá poskytuje prehľad o vykonávaní nariadenia PIC v období 2017 – 2019. 2.Správa nariadenia PIC 2.1.Komisia, agentúra a poverené vnútroštátne orgány považujú koordináciu svojich činností pri vykonávaní nariadenia PIC za účinné Na vnútroštátnej úrovni každý členský štát určí vnútroštátny orgán (ďalej len „PVO“) poverený vykonávaním administratívnych funkcií stanovených v nariadení PIC. Tak ako v predchádzajúcom období oznamovania členské štáty považovali koordináciu medzi PVO a Komisiou a medzi PVO a agentúrou za uspokojivú. Niekoľko PVO ocenilo rýchlosť a kvalitu podpory, ktorú im poskytla Komisia a agentúra. Podobne agentúra hodnotí spoluprácu s PVO ako účinnú, a to aj pri riešení nezhôd. Aj Komisia označila spoluprácu s PVO za účinnú, najmä počas diskusií na schôdzach s PVO v oblasti PIC, ktoré sa konajú dvakrát ročne. Agentúra považovala spoluprácu s Komisiou za uspokojivú, pričom poukázala na niekoľko oblastí, ktoré treba zlepšiť. Aj Komisia považuje spoluprácu s agentúrou za uspokojivú a vyzdvihla pravidelné výmeny informácií týkajúce sa vedeckých, technických a právnych otázok, ktoré vznikajú v súvislosti s vykonávaním, ako aj ich vykonávaním v praxi.

2.2.Neustály nárast činností v oblasti PIC vytvára výzvy pri udržiavaní primeranej úrovne zdrojov Zdroje, ktoré Európska komisia a agentúra ECHA vynaložili na vykonávanie nariadenia PIC, zostali v porovnaní s predchádzajúcim obdobím oznamovania stabilné, hoci obe inštitúcie zaznamenali mierny nárast. Pracovné zaťaženie agentúry počas obdobia oznamovania zodpovedalo predpokladanému pracovnému zaťaženiu. Počet spracovaných oznámení o vývoze sa naďalej zvyšoval v súlade s predpokladaným 10 % ročným nárastom. Nárast počtu oznámení o vývoze viedol k nárastu počtu úloh spracovania, ktoré musela agentúra vykonávať, a ku zvýšeniu podpory zainteresovaných strán. Podpora, ktorú poskytla agentúra Komisii, PVO v EÚ a mimo EÚ, zabrala počas obdobia oznamovania približne 30 – 40 % pracovného času zamestnancov. Keďže sa objem zdrojov nezvyšuje úmerne k pracovnému zaťaženiu, agentúra ECHA vo svojej správe zdôrazňuje potrebu zabezpečiť dostatočné ľudské a finančné zdroje na vykonávanie nariadenia PIC a ďalšie zlepšovanie vykonávacích postupov, procesov a nástrojov. Poverené vnútroštátne orgány v oblasti PIC zaznamenali úrovne zdrojov vyčlenených na vykonávanie nariadenia PIC v rozmedzí od 0,1 do 2 ekvivalentov plného pracovného času. V rozsahu, v akom možno porovnávať, zostali zdroje v mnohých poverených vnútroštátnych orgánoch pomerne stabilné, pričom približne osem z nich zaznamenalo pokles. Zároveň sa pracovné zaťaženie súvisiace so spracúvaním oznámení o vývoze v mnohých členských štátoch zvýšilo (pozri oddiel 4.2). Menej členských štátov ako v predchádzajúcom období oznamovania uviedlo, že má dostatok zdrojov na presadzovanie (15 namiesto 18). 3.Aktualizácie prílohy I k nariadeniu PIC Podľa článku 23 by Komisia mala preskúmať zoznam chemikálií uvedený v prílohe I aspoň raz ročne na základe vývoja právnych predpisov Únie – predovšetkým nariadení REACH, BPR a PPPR – a podľa dohovoru. Zmeny príloh k nariadeniu PIC sa uskutočňujú formou delegovaných aktov, ktoré prijíma Komisia. Počas obdobia oznamovania bolo do zoznamu v časti 1 prílohy I zaradených 31 látok a v časti 2 prílohy I sedem látok. Dvadsaťtri z týchto látok bolo zaradených z dôvodu neschválenia ako prípravkov na ochranu rastlín podľa nariadenia PPPR a päť látok po zahrnutí do prílohy XVII k nariadeniu REACH (tabuľka 1). Šesť látok bolo zaradených do časti 3 prílohy I po ich uvedení v prílohe III k dohovoru. S výnimkou chlórovaných parafínov s krátkym reťazcom boli už tieto látky zahrnuté do častí 1 a 2 prílohy I k nariadeniu PIC. Delegovaný akt Chemikália Číslo CAS Zmena prílohy I Dôvod začlenenia Delegované nariadenie Komisie (EÚ) 2018/172 z 28. novembra 2017, ktorým sa menia prílohy I a V k nariadeniu (EÚ) č. 649/2012 dec-3-én-2-ón 10519-33-2 časť 1 a časť 2 PPPR 5-terc-butyl-2,4,6-trinitro-m-xylén 81-15-2 časť 1 a časť 2 REACH benzyl-butyl-ftalát 85-68-7 časť 1 a časť 2 REACH karbendazím 10605-21-7 časť 1 PPPR cybutrín 28159-98-0 časť 1 a časť 2 BPR diizobutyl-ftalát 84-69-5 časť 1 a časť 2 REACH oxid arzeničný 1303-28-2 časť 1 a časť 2 REACH tepraloxydím 149979-41-9 časť 1 a časť 2 PPPR triklozán 3380-34-5 časť 1 a časť 2 BPR triflumurón 64628-44-0 časť 1 BPR tris(2-chlóretyl)-fosfát 115-96-8 časť 1 a časť 2 REACH metamidofos 10265-92-6 časť 1 a časť 3 príloha III k Rotterdamskému dohovoru Delegované nariadenie Komisie (EÚ) 2019/330 z 11. decembra 2018, ktorým sa menia prílohy I a V k nariadeniu (EÚ) č. 649/2012 amitrol 61-82-5 časť 1 a časť 2 PPPR beta-cipermetrín 65731-84-2 časť 1 a časť 2 PPPR karbofurán 1563-66-2 časť 1 a časť 3 príloha III k Rotterdamskému dohovoru DPX KE 459 (flupyrsulfurón-metyl) 150315-10-9 144740-54-5 časť 1 a časť 2 PPPR fipronil 120068-37-3 časť 1 a časť 2 PPPR iprodión 36734-19-7 časť 1 a časť 2 PPPR izoproturón 34123-59-6 časť 1 a časť 2 PPPR linurón 330-55-2 časť 1 a časť 2 PPPR maneb 12427-38-2 časť 1 a časť 2 PPPR ortosulfamurón 213464-77-8 časť 1 a časť 2 PPPR pikoxystrobín 117428-22-5 časť 1 a časť 2 PPPR chlórované parafíny s krátkym reťazcom 85535-84-8 časť 3 príloha III k Rotterdamskému dohovoru triasulfurón 82097-50-5 časť 1 a časť 2 PPPR trichlorfón 52-68-6 časť 1 a časť 3 príloha III k Rotterdamskému dohovoru Delegované nariadenie Komisie (EÚ) 2019/1701 z 23. júla 2019, ktorým sa menia prílohy I a V k nariadeniu (EÚ) č. 649/2012 kyselina 2-naftyloxyoctová 120-23-0 časť 2 PPPR acetochlór 34256-82-1 časť 1 a časť 2 PPPR asulam 3337-71-1 2302-17-2 časť 1 a časť 2 PPPR chlórpikrín 76-06-2 časť 1 a časť 2 PPPR difenylamín 122-39-4 časť 2 PPPR flufenoxurón 101463-69-8 časť 1 a časť 2 PPPR naled 300-76-5 časť 1 a časť 2 PPPR propanil 709-98-8 časť 2 PPPR propargit 2312-35-8 časť 1 a časť 2 PPPR alachlór 15972-60-8 časť 3 príloha III k Rotterdamskému dohovoru aldikarb 116-06-3 časť 3 príloha III k Rotterdamskému dohovoru endosulfán 115-29-7 časť 3 príloha III k Rotterdamskému dohovoru Podľa článku 11 nariadenia PIC musí Komisia písomne oznámiť sekretariátu dohovoru chemikálie uvedené v časti 2 prílohy I, ktoré spĺňajú podmienky na oznámenie PIC. V období oznamovania bolo sekretariátu predložených desať oznámení PRO: ·acetochlór (2017) ·amitrol (2019) ·beta-cipermetrín (2019) ·cybutrín (2019) ·flupyrsulfurón-metyl (2019) ·iprodión (2019) ·izoproturón (2019)

·ortosulfamurón (2019) ·pikoxystrobín (2019) ·triasulfurón (2019) 4.Fungovanie nariadenia PIC 4.1.Aktivity na zvyšovanie povedomia a podpora, ktorú vývozcom poskytli PVO a agentúra, zlepšili dodržiavanie súladu Činnosti na zvýšenie povedomia a informovanosti zamerané na vývozcov a dovozcov uskutočnilo dvadsaťsedem členských štátov. Najčastejšou činnosťou bolo poskytovanie informácií online (osobitná webová stránka alebo odkazy na webovú stránku agentúry týkajúce sa PIC). Jedenásť členských štátov poskytuje aj poradenské služby prostredníctvom existujúceho poradenstva (napr. REACH, CLP, BPR) a šesť z nich prevádzkuje národné asistenčné pracovisko v oblasti PIC; desať členských štátov uviedlo, že má osobitnú e-mailovú adresu pre požiadavky na informácie. Takmer všetky členské štáty uviedli, že vďaka týmto činnostiam sa zlepšilo dodržiavanie nariadenia PIC zo strany vývozcov a dovozcov. Niektoré PVO zaznamenali nárast počtu oznámení o vývoze a zlepšenie ich kvality, nárast počtu spoločností zaregistrovaných v aplikácii ePIC alebo spoločností, ktoré ju využívajú, a lepšie plnenie oznamovacích povinností v zmysle článku 10. Agentúra je povinná poskytovať vývozcom a dovozcom pomoc, ako aj technické a vedecké usmernenia a nástroje (článok 6 ods. 1). Agentúra poskytla informácie a podporu vývozcom a dovozcom prostredníctvom svojej webovej stránky, týždenných správ e-News, bulletinu agentúry ECHA, sociálnych médií, interného prenosu správ v rámci ePIC a asistenčného pracoviska ECHA. Agentúra zverejnila štyri usmernenia (dokumenty „V skratke“), ktoré majú pomáhať spoločnostiam so žiadosťami o osobitné IRČ (identifikačné referenčné číslo), s upustením od požiadaviek, podávaním správ a vypĺňaním časti 6 oznámení o vývoze (zakázané a povolené použitie). Agentúra sa pripravila aj na oznámenia o vývoze po brexite vydaním usmernenia s názvom Ako podávať oznámenia o vývoze podľa nariadenia PIC Spojenému kráľovstvu po vystúpení Spojeného kráľovstva z EÚ a zriadením manuálneho postupu oznamovania (až kým sa to nebude dať robiť v rámci ePIC). 4.2.Počet oznámení o vývoze, ktorými sa zaoberajú PVO a agentúra ECHA, sa neustále od roku 2014 zvyšuje a ich spracúvanie nie je medzi členskými štátmi rovnomerne rozložené Oznámenie o vývoze je mechanizmus, ktorým si krajiny vymieňajú informácie o zakázaných alebo prísne obmedzených chemikáliách. Všetci vývozcovia so sídlom v EÚ musia predložiť príslušnému PVO oznámenie o vývoze, ak majú v úmysle vyvážať chemikálie uvedené v časti 1 prílohy I k nariadeniu PIC. Keď PVO skontroluje a prijme oznámenie, prepošle ho agentúre, ktorá takisto skontroluje súlad oznámenia a zašle ho PVO dovážajúcej krajiny. Ak agentúra nedostane potvrdenie o doručení, oznámenie znovu zašle. Celý postup sa uskutočňuje v aplikácii ePIC a vývozcovia musia používať vzorové oznámenie poskytnuté v systéme. V prípade určitých vývozov, ktoré sú vyňaté z pôsobnosti nariadenia PIC alebo na ktoré sa nevzťahuje požiadavka týkajúca sa oznámenia o vývoze, sú vývozcovia povinní požiadať príslušný PVO o osobitné IRČ a uviesť ho v colnom vyhlásení v záujme uľahčenia colného konania. Počet oznámení o vývoze a žiadostí o osobitné IRČ od roku 2014 neustále rastie (graf 1). Agentúra zaznamenala nárast počtu oznámení o vývoze z 8 455 v roku 2017 na 10 009 v roku 2019. Podľa agentúry je tento nárast odrazom zvýšeného dodržiavania predpisov a pridania nových látok do prílohy I. Podobne ako v predchádzajúcom období oznamovania sa počet spracovaných oznámení o vývoze a osobitných žiadostí o IRČ v jednotlivých členských štátoch výrazne líšil (graf 2). Najviac oznámení o vývoze bolo v Nemecku (8 645 oznámení) a vo Francúzsku (6 855), po ktorých nasledovalo Taliansko (2 453), Španielsko (2 383) a Spojené kráľovstvo (2 207). Dvadsať členských štátov spracovalo v tomto období oznamovania viac oznámení o vývoze v porovnaní s predchádzajúcim obdobím a v deviatich členských štátoch sa tento počet medzi dvoma obdobiami oznamovania viac ako zdvojnásobil. Podobná situácia je v prípade žiadostí o osobitné IRČ, kde 11 členských štátov nedostalo žiadnu žiadosť, zatiaľ čo Nemecko, Belgicko a Francúzsko boli členskými štátmi, ktoré ich prijali najviac. Trinásť členských štátov spracovalo počas tohto obdobia oznamovania viac žiadostí o osobitné IRČ ako v predchádzajúcom. Štyri členské štáty nespracovali žiadne oznámenie o vývoze (Cyprus, Grécko, Luxembursko a Malta).

4.3.Nesprávne vyplnenie formulára oznámenia o vývoze stále vedie k vysokému počtu žiadostí o opätovné predloženie Počas obdobia oznamovania členské štáty požiadali vývozcov o opätovné predloženie 5 889 oznámení o vývoze a agentúra ECHA ich vyžiadala 2 758. Hlavnými problémami bolo nejasné alebo nesprávne vyplnenie časti 6.2 oznámenia o vývoze, ktorá sa týka oznámenia o zakázanom a povolenom použití, a časti 3.3 o plánovanom použití. Ďalším dôvodom na vyžiadanie opätovného predloženia bolo uvedenie nesprávnych alebo nedostatočných kontaktných údajov o dovozcovi. PVO a agentúra ECHA uvádzajú ako problém aj poskytovanie KBÚ v nevhodnom jazyku. 4.4.Podávanie správ podľa článku 10 vo všeobecnosti fungovalo účinne, hoci kvalita podávania správ zo strany PVO by sa mohla ešte zlepšiť V článku 10 sa vývozcom a dovozcom ukladá povinnosť informovať PVO v prvom štvrťroku každého roka o množstve chemikálií uvedených v prílohe I k nariadeniu PIC, ktoré do tretích krajín vyviezli alebo z nich doviezli počas predchádzajúceho roka. Vývozcovia musia PVO poskytnúť aj mená/názvy a adresy všetkých dovozcov. PVO musia každý rok poskytnúť tieto informácie agentúre, ktorá potom zhromažďuje údaje na úrovni EÚ a verejne ich sprístupňuje prostredníctvom svojej databázy. Informácie, ktoré poskytla agentúra a PVO, naznačujú, že postup podávania správ podľa článku 10 fungoval účinne. Menej členských štátov ako v predchádzajúcom období oznamovania (sedem) uviedlo, že sa stretli s oneskorením zo strany vývozcov pri predkladaní informácií o množstve vyvezených chemikálií, pričom toto oneskorenie nemalo vplyv na dokončenie podávania správ zo strany PVO. Podľa agentúry ECHA sa podávanie správ zo strany PVO zlepšilo, keďže menej PVO uviedlo údaje, ktoré sú mimo rozsahu pôsobnosti. Niektoré údaje, ktoré predložili PVO, však obsahovali chyby pochádzajúce z vykazovania odvetvia a vyžadovali si opravu, opätovné zhromaždenie a opätovné predloženie správ zo strany PVO. Viedlo to k neefektívnosti pri príprave celkovej správy, a preto agentúra ECHA odporúča, aby PVO zintenzívnili overovanie zhromaždených údajov pred ich predložením. 4.5.Prijatie rozhodnutí EÚ o dovoze, pokiaľ ide o štyri látky uvedené v prílohe III k Rotterdamskému dohovoru V článku 10 dohovoru sa od zmluvných strán dohovoru vyžaduje, aby prijali rozhodnutie o dovoze v prípade každej novej chemikálie uvedenej v prílohe III a predložili ho sekretariátu. Podľa článku 13 nariadenia PIC sa rozhodnutia Únie o dovoze prijímajú prostredníctvom vykonávacieho aktu Komisie, ktorý vypracujú útvary Komisie a predložia ho výboru REACH, aby prijal stanovisko v súlade s konzultačným postupom. V roku 2018 počas obdobia oznamovania Komisia prijala jedno vykonávacie rozhodnutie, ktorým sa ustanovili nové rozhodnutia o dovoze štyroch látok a zmenilo jedno rozhodnutie o dovoze (tabuľka 2). Vykonávací akt Chemikálie Charakter/stav rozhodnutia Rozhodnutie o dovoze Odôvodnenie rozhodnutia Vykonávacie rozhodnutie Komisie z 10. októbra 2018 karbofurán 1563-66-2 nové rozhodnutie konečné nesúhlas s dovozom trichlorfón 52-68-6 nové rozhodnutie konečné nesúhlas s dovozom chlórované parafíny s krátkym reťazcom 85535-84-8 nové rozhodnutie konečné súhlas s dovozom iba za stanovených podmienok zlúčeniny tributylcínu 56-35-9; 1983-10-4; 2155-70-6; 4342-36-3; 1461-22-9; 24124-25-2; 85409-17-2 nové rozhodnutie konečné súhlas s dovozom iba za stanovených podmienok etylénoxid 75-21-8 zmena konečné súhlas s dovozom iba za stanovených podmienok 4.6.Nízka miera odpovedí krajín mimo EÚ na žiadosti o výslovný súhlas je naďalej problémom, ale mnohé problémy sa účinne riešia vďaka dobrej koordinácii medzi agentúrou ECHA a PVO Podľa článku 14 sa vyžaduje súhlas dovážajúcej krajiny s vývozom chemikálií uvedených v časti 2 alebo 3 prílohy I ešte pred jeho uskutočnením. PVO členského štátu vývozcu však môže so zreteľom na konkrétny prípad a po porade s Komisiou rozhodnúť o upustení od požiadavky na výslovný súhlas, ak sa chemikália, ktorá spĺňa podmienky na oznámenie PIC, vyváža do krajiny OECD (článok 14 ods. 6) alebo ak do 60 dní nebola doručená odpoveď dovážajúcej krajiny a za predpokladu, že boli splnené určité podmienky (článok 14 ods. 7).

Devätnásť členských štátov spracovalo vývozy, pri ktorých bol použitý postup výslovného súhlasu podľa článku 14. PVO spracovali v rokoch 2017 až 2019 celkovo 5 058 žiadostí o výslovný súhlas v porovnaní s 3 362 žiadosťami v predchádzajúcom období oznamovania. V 15 členských štátoch (z 19) bol počet žiadostí vyšší ako v predchádzajúcom období oznamovania. Podobne ako predtým boli hlavnou výzvou, o ktorej informovali PVO, neskoré odpovede dovážajúcich krajín na žiadosti o súhlas (t. j. po uplynutí 60-dňovej čakacej lehoty) alebo neposkytnutie odpovede. Miera odpovedí zostala počas tohto obdobia oznamovania pomerne nízka. Z 5 058 žiadostí o výslovný súhlas bola v prípade 54 % odpoveď doručená buď po prvej žiadosti, alebo po prvej či druhej upomienke, čo je zhruba podobná miera odpovedí ako v minulosti. PVO takisto uviedli, že poskytnutá odpoveď nebola vždy jasná alebo jej výklad bol zložitý a že niektoré krajiny bolo osobitne ťažké osloviť. Agentúra sa domnieva, že tento proces funguje hladko a spolupráca s PVO je účinná. Napriek nízkej miere odpovedí tento proces podľa agentúry prispel k harmonizácii údajov a zníženiu počtu administratívnych chýb počas postupu. Len malý počet členských štátov rozhodoval o tom, či by sa malo alebo nemalo upustiť od požiadavky na výslovný súhlas (osem rozhodnutí v súvislosti s vývozom do krajiny OECD a 13 v dôsledku chýbajúcej odpovede od príslušného orgánu dovážajúcej krajiny), pričom z informácií, ktoré poskytli PVO, vyplýva, že pri vykonávaní sa vyskytlo málo problémov. V pätnástich členských štátoch sa vyskytli prípady, keď sa povolilo pokračovať vo vývoze až do doručenia odpovede na novú žiadosť o výslovný súhlas (článok 14 ods. 8). Podľa agentúry bolo vykonávanie článku 14 ods. 8 naďalej náročné. Počet problematických prípadov (t. j. prípadov, v ktorých sa agentúra a PVO nezhodujú na výklade) sa však podstatne znížil po tom, ako sa o nich diskutovalo na stretnutí PVO a príslušná funkčnosť systému ePIC bola primerane rozšírená. 4.7.Len málo členských štátov oznámilo nedodržanie požiadaviek týkajúcich sa sprievodných informácií k vyvážaným chemikáliám V článku 17 sa uvádza, že vyvážané chemikálie sa musia zabaliť a označiť v súlade s príslušnými ustanoveniami Únie, ak sa v zmysle požiadaviek dovážajúcej krajiny nestanovuje inak. Každému dovozcovi sa musí spolu s chemikáliou zaslať karta bezpečnostných údajov v súlade s prílohou II k nariadeniu REACH. Len šesť členských štátov oznámilo problémy s dodržiavaním požiadaviek na sprievodné informácie k vyvážaným chemikáliám, ktoré súviseli s požiadavkami na balenie podľa nariadenia CLP a s KBÚ. 4.8.Všetky členské štáty majú systémy kontroly a presadzovania, ale tretina z nich nemá stratégiu presadzovania práva Podľa článku 18 nariadenia PIC musia členské štáty určiť orgány, napríklad colné orgány, ktoré kontrolujú dovoz a vývoz chemikálií uvedených v prílohe I. Všetky členské štáty takéto orgány určili. Colné orgány sa podieľajú na vykonávaní nariadenia PIC vo všetkých členských štátoch okrem Malty (a Spojeného kráľovstva v prípade obdobia oznamovania pred 1. januárom 2020). V šiestich krajinách je jediným vnútroštátnym orgánom presadzovania práva colná správa. Pätnásť členských štátov (oproti osemnástim v predchádzajúcom období oznamovania) uviedlo, že vnútroštátne orgány presadzovania práva majú dostatok zdrojov na plnenie svojich povinností podľa nariadenia PIC. Členské štáty, ktoré poukázali na problémy so zdrojmi vo vnútroštátnych orgánoch presadzovania práva, uvádzali najmä nedostatok ľudských zdrojov. Sedemnásť členských štátov uviedlo, že má stratégiu na presadzovanie nariadenia PIC a 16 členských štátov zaviedlo pravidelné školenia pre inšpektorov. 4.9.Počas obdobia oznamovania sa konštatovalo len málo porušení ustanovení Počet členských štátov, ktoré oznámili úradné kontrolné činnosti, je vcelku porovnateľný s predchádzajúcim obdobím oznamovania a stále pomerne nízky vzhľadom na to, že 24 členských štátov oznámilo obchodné činnosti. Pokiaľ to členské štáty vo svojej správe neuviedli, nemožno dospieť k záveru, či ide o dôsledok nedostatočného zberu údajov alebo nedostatku činností zameraných na presadzovanie práva. Desať členských štátov oznámilo colné kontroly vývozu týkajúceho sa nariadenia PIC, pričom v predchádzajúcom vykazovanom období tak spravilo 13 členských štátov. Jedenásť členských štátov oznámilo kontroly vykonané inšpektormi. Pokiaľ ide o dovoz, štyri členské štáty oznámili colné kontroly a desať členských štátov kontroly vykonané inšpektormi. Počas obdobia oznamovania sa celkovo vykonalo 9 132 kontrol vývozu, pričom v období 2014 – 2016 to bolo 6 474 kontrol (tabuľka 3). V prípade dovozu sa vykonalo 1 463 kontrol, pričom v období 2014 – 2016 sa ich vykonalo 1 941, a to najmä z dôvodu poklesu colných kontrol dovozu. Tak ako v minulosti väčšinu kontrol predstavujú colné kontroly. Počet vykonaných kontrol sa medzi členskými štátmi výrazne líšil, čoho príčinou mohol byť počet prípadov vývozu a dovozu chemikálií podliehajúcich PIC do krajiny, inšpekčná stratégia alebo typy vykonaných kontrol (napr. reaktívne kontroly na rozdiel od pravidelného monitorovania). Pokiaľ ide o typy vykonávaných činností zameraných na presadzovanie práva, kontroly dokladov sa vykonávajú približne v dvoch tretinách členských štátov (19), zatiaľ čo menej ako polovica uviedla, že vykonáva proaktívne inšpekcie alebo kontroly na mieste (graf 3). Kontroly vykonané colnými orgánmi Kontroly vykonané inšpektormi Kontroly vykonané inými subjektmi Úradné kontroly vývozu 8 599 526 7 Úradné kontroly dovozu 237 1 193 33

V porovnaní s počtom vykonaných kontrol je počet prípadov zisteného porušenia (138) pomerne nízky. Päť členských štátov oznámilo porušenia zistené prostredníctvom colných kontrol a šesť prostredníctvom kontrol vykonaných inšpektormi. Hlavná kategória porušení zistených colnými orgánmi sa týkala chýbajúceho IRČ (13 porušení) a nesprávneho vyplnenia kolónky 44 jednotného colného dokladu (12 porušení). V troch členských štátoch boli uložené sankcie za 29 prípadov porušenia. 4.10.Počas obdobia oznamovania fórum zrealizovalo prvý pilotný projekt zameraný na presadzovanie nariadenia PIC Fórum na výmenu informácií (ďalej len „fórum“) je sieť orgánov zodpovedných za presadzovanie nariadení REACH, CLP, PIC a POP. V rokoch 2017 – 2018 fórum uskutočnilo pilotný projekt zameraný na kontrolu súladu s nariadením PIC so zameraním na oznámenia o vývoze (články 8, 14 a 15) a sprievodné informácie k vyvážaným chemikáliám (článok 17), do ktorého sa zapojilo trinásť členských štátov. Členské štáty vykonali 296 inšpekcií, ktoré zahŕňali inšpekcie na mieste, ako aj na diaľku. V roku 2019 fórum zhotovilo „praktickú príručku na kontrolu povinností týkajúcich sa PIC“, v ktorej sa opisujú osvedčené postupy pri presadzovaní článkov 8, 14, 15 a 17 nariadenia PIC tak, ako boli vyvinuté počas pilotného projektu. Členské štáty sú vo všeobecnosti s činnosťami fóra spokojné. Viaceré PVO zdôraznili výhody pilotného projektu a navrhli, aby sa v budúcnosti vykonali ďalšie pilotné projekty. 4.11.Niekoľké PVO a agentúra sa zúčastnili na činnostiach spojených s technickou pomocou Podľa článku 21 Komisia, PVO a agentúra musia spolupracovať pri podporovaní technickej pomoci, najmä pomáhať rozvojovým krajinám a krajinám s hospodárstvom v prechodovom štádiu pri vykonávaní dohovoru, rozvoji infraštruktúry, kapacít a získavaní odborných vedomostí, ktoré sú potrebné pri riadnom zaobchádzaní s chemikáliami počas ich životného cyklu. Päť členských štátov sa zúčastnilo na činnostiach spolupráce a štyri štáty na projektoch alebo medzinárodných činnostiach súvisiacich s budovaním kapacít pri hospodárení s chemickými látkami. Činnosti PVO zahŕňali poskytovanie technických informácií prostredníctvom seminárov, odborných príprav, návštev delegácií odborníkov z tretích krajín atď., projekty spolupráce a podporu zriaďovania alebo udržiavania PVO. Agentúra ECHA sa zúčastnila na viacerých podujatiach odbornej prípravy organizovaných Rotterdamským dohovorom, Komisiou alebo PVO. Agentúra poskytla podporu aj predkandidátskym a kandidátskym krajinám zameranú na zvýšenie ich kapacity v oblasti hospodárenia s chemikáliami prostredníctvom nástroja predvstupovej pomoci EÚ (IPA). 4.12.Aplikácia ePIC je podľa jej používateľov ľahko použiteľný a vhodný IT nástroj na pomoc pri práci Ako sa vyžaduje v nariadení PIC, agentúra vyvinula a udržiava IT nástroj (ePIC) na podporu jeho vykonávania. Počas obdobia oznamovania sa do systému ePIC doplnilo množstvo nových funkcií na zlepšenie fungovania a užitočnosti tohto nástroja. Nástroj využívajú všetky príslušné orgány vrátane orgánov presadzovania práva a colných orgánov, ako aj vývozcovia a dovozcovia. Od predchádzajúceho obdobia oznamovania počet používateľov z predmetného odvetvia, PVO a vnútroštátnych orgánov presadzovania práva vzrástol. PVO označili ePIC za celkovo používateľsky ústretovú aplikáciu a nestretli sa pri jej používaní s väčšími problémami. Názory PVO na aplikáciu ePIC sa od predchádzajúceho obdobia oznamovania zlepšili, pričom s ňou má skúsenosti viac PVO. Spätná väzba, ktorú poskytli používatelia z predmetného odvetvia agentúre a PVO, bola takisto vo všeobecnosti pozitívna rovnako ako spätná väzba od colných úradov a orgánov presadzovania práva. 4.13.Informácie a údaje o vykonávaní nariadenia PIC sú verejne dostupné Podľa nariadenia PIC by mala agentúra verejne sprístupniť tieto informácie: ·zoznam chemikálií uvedených v prílohe I (článok 7), ·aktualizovaný zoznam chemikálií podliehajúcich oznámeniu o vývoze a aktualizovaný zoznam dovážajúcich zmluvných strán dohovoru a iných krajín za každý kalendárny rok (článok 8), ·správy o skutočných vyvezených a dovezených množstvách chemikálií podliehajúcich nariadeniu PIC (článok 10), ·rozhodnutia o dovoze (článok 13), ·nedôverné údaje o výslovných súhlasoch, ktoré udelili krajiny mimo EÚ (článok 14). Tieto informácie sú k dispozícii na webovej stránke agentúry venovanej nariadeniu PIC a na webovej stránke venovanej chemikáliám podliehajúcim nariadeniu PIC , ktorá poskytuje databázu chemikálií podliehajúcich nariadeniu PIC s možnosťou vyhľadávania, nedôverné údaje o oznámeniach o vývoze EÚ, oznámeniach o vývoze a výslovných súhlasoch prijatých z krajín mimo EÚ a kontaktné údaje PVO. Správy o skutočných množstvách vyvezených a dovezených chemikálií podliehajúcich nariadeniu PIC (podľa článku 10) sú uvedené na stránke Podávanie ročných správ o vývozoch a dovozoch podľa nariadenia PIC . Počas obdobia oznamovania agentúra zverejnila v roku 2017 prvú správu o fungovaní nariadenia PIC (podľa článku 22) a druhú správu o výmene informácií (podľa článku 20) v roku 2018. 5.Závery